Morwedi wa Phaka o rile a sa kgokgoroša sutukheisi sa gagwe sa kgoparara a eya dithekising, koloi ya go nona ya maoto a dintotoma ya re tsirr! Hleng ga gagwe. A e gaša ka mahlo, a gahlanetšwa ke sefahlego sa go ela, sa monna wa tšitširipa wa lebala la go taga le sebopego se sebotse. Monna a mo dumediša ka polelo ya Sepulana, a napa a tseba gore ba tla kwešišana ge ba bolela. A mmotšiša gore o ya kae, Mmagauta a hlaloša gore o ya sekolong se se phagamego sa Central eupša ga a tsebe gore e motseng ofe. Monna a mmotša gore sekolo seo se thoko ya Kanyamazane o a se tseba. A re le yena o ya gona moo ka merero ye mengwe. Monna a napa a re Mmagauta a namele o tla mo iša mo a yago. A ikwa a na le mahlatse ka ge a hweditše thušo a se a hlwa a hlaka. Ka nnete monna wa mohumi, yo a itsebišitšego ka leina la Sekatane o ile a iša Mmagauta sekolong seo sa Central, a mo letela gore a bonane le motswala wa gagwe Komikana, a tsebe gore o bolokegile. Mmagauta ge a boa o tlile le taba ya gore Komikana ke kgale a tlogile sekolong seo, o boetše gagabo Dendron. Maswabi a aparela sefahlego sela se sebotsana sa Mmagauta.